
Τρίτη, 28 Ιουλίου 2026

ΔΕΛΤΙΟ ΤΥΠΟΥ
Θάνατος γυναίκας στη Ζάκυνθο - Σύλληψη αλλοδαπών στη Μυτιλήνη – Παροχή συνδρομής σε ανάσυρση σορού στην Κεφαλονιά – Διακομιδές ασθενών

Τις απογευματινές ώρες χθες, ενημερώθηκε η Λιμενική Αρχή της Ζακύνθου ότι μια 80χρονη ημεδαπή ανασύρθηκε χωρίς τις αισθήσεις της, από τη θαλάσσια περιοχή «ΑΛΙΚΑΝΑ» Ζακύνθου. Στην 80χρονη αρχικά παρασχέθηκαν οι πρώτες βοήθειες από τον ναυαγοσώστη και στη συνέχεια, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ζακύνθου, όπου διαπιστώθηκε ο θάνατός της. Από το Λιμεναρχείο Ζακύνθου που διενεργεί την προανάκριση, παραγγέλθηκε η διενέργεια νεκροψίας-νεκροτομής στο Τμήμα Ιατροδικαστικής του Πανεπιστημιακού Γενικού Νοσοκομείου Πατρών.

*****

Τις απογευματινές ώρες χθες, στελέχη του Γραφείου Ασφάλειας της Λιμενικής Αρχής της Μυτιλήνης προέβησαν στη σύλληψη τριών αλλοδαπών (υπηκόων Αιγύπτου), ηλικίας 15, 16 και 18 ετών, για παράβαση του άρθρου 216 του Π.Κ. «Κατοχή πλαστών ταξιδιωτικών εγγράφων» και του άρθρου 83 του Ν.3386/2005 «Παράνομη είσοδος στη χώρα». Συγκεκριμένα, σε έλεγχο που διενεργήθηκε στο λιμάνι της Μυτιλήνης κατά την διάρκεια επιβίβασης σε επιβατηγό-οχηματαγωγό (Ε/Γ–Ο/Γ) πλοίο με προορισμό τον Πειραιά, διαπιστώθηκε ότι οι αλλοδαποί κατείχαν και επέδειξαν πλαστά ταξιδιωτικά έγγραφα. Από το Κεντρικό Λιμεναρχείο Μυτιλήνης που διενεργεί την προανάκριση, κατασχέθηκαν τα πλαστά έγγραφα και τρεις συσκευές κινητής τηλεφωνίας.

*****

Τις μεσημβρινές ώρες χθες, ενημερώθηκε η Λιμενική Αρχή του Φισκάρδου για την ύπαρξη σορού άνδρα σε δυσπρόσιτο σημείο παραλίας, ανατολικά της βραχονησίδας «ΑΓΙΟΣ ΠΑΝΤΕΛΕΗΜΟΝΑΣ» όρμου Άσσου. Στο σημείο μετέβησαν ένα Περιπολικό όχημα Λ.Σ.-ΕΛ.ΑΚΤ., καθώς και το επιβατηγό-ταχύπλοο (Ε/Π-Τ/Χ) «ΦΤΕΡΗ» Τ.Ρ. 1562-Α’ με επιβαίνοντες στελέχη της ΕΛ.ΑΣ. και πλήρωμα ασθενοφόρου οχήματος του ΕΚΑΒ, οι οποίοι εντόπισαν και ανέσυραν τη σορό. Στη συνέχεια, το Ε/Π-Τ/Χ κατέπλευσε στον όρμο του Άσσου, από όπου η σορός μεταφέρθηκε στο Γενικό Νοσοκομείο Αργοστολίου.

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-81χρονης, από το λιμάνι της Αλοννήσου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν. Π 10001,
-72χρονης, από το λιμάνι της Ίου στο λιμάνι της Θήρας, με το Ε/Γ-Τ/Ρ «ΣΤΕΛΙΟΣ ΙΙ» Ν. Πορτοχελίου 166,
-60χρονης, από το λιμάνι της Ανάφης στο λιμάνι της Θήρας, με το Ε/Γ-Δ/Ρ «ΚΥΡΙΑΡΧΟΣ ΙΙΙ» Ν.Ν. 62,
- 22χρονης, από το λιμάνι της Ηρακλειάς στο λιμάνι της Νάξου, με το Ε/Γ-Τ/Ρ «ΚΥΡΙΑΡΧΟΣ V» Ν.Ν.67 και 
- 21χρονου, από το λιμάνι της Πάρου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57.

